# Mendira naiz

Mendira naiz Oskarbi taldeak 2016an izen bereko Mendira naiz albumean grabatu zuen abestia da. Hitzak Jose Luis Trekurenak dira eta doinua Iñaki Maritxalarrena, biak taldeko kideak direla.
Mendira naiz albumean Oskarbik sortutako hamar abesti zeuden. Diskoa aurrekoak baino koralagoa zen, bakarlari gutxirekin, hiru gizon eta hiru emakumeen ahotsez hornitutako abestiez egina: Iñaki Maritxalar, Joxelu Treku, Maite Aizkorreta, Bakartxo Maritxalar, Beronik Ondikola eta Carlos Ruiz. Oskarbiko musikariak aritu ziren diskoaren grabazioan: Iñaki Maritxalarren gitarra, Gontzal Iñarraren flauta, Carlos Ruizen akordeoia, Joana Ortegaren pianoa, Maite Irusta eta Maite Lopez de Arbinaren biolinak eta Diego de Veraren perkusioa.
Abestiaren beste bertsio bat grabatu zuten 2021ean Kantua zuei albumean.
* Oskarbi (2021)
* Agina mendia
* Jose Luis Treku
* Iñaki Maritxalar

## Hitzak

| « | MENDIRA NAIZ Orbel hori gorrien gainean Zuhaitz biluzien tartean Maindirez estalitako aldapean Mendira naiz mendira naiz Mendira naiz mendira naiz aldapean Hosto lehorren hotsen laguntzaz Bide zidorrari oinekin helduta Isiltasun sakonean murgilduta Bidean naiz bidean naiz Bidean naiz bidean naiz murgilduta Laino artean goraka Hara, laster gailurra Nire amets guztien helmuga Iritsi naiz iritsi naiz iritsi naiz iritsi naiz helmugara tontor gainean arnaska haize mehe aren aldera amildegira begira bestera barneko atseden bakez bizi erraiak indartuz ene mendian ase naiz mendira naiz, bidean naiz, iritxi naiz ase naiz ase naiz mendira naiz bidean naiz iritsi naiz ase naiz ase naiz Ixil mantso baraua leun bare araua Urrun bertan arrotza Hase bete ardura Ixil dator mantso gaua Harrabotsaren baraua Leun eta bare esaten zaigu Izarraren argi araua (bis) Barnean gaitza ara Dator gaua baraua leun bare araua Ixil mantso baraua Leun bare araua | » |
| —Jose Luis Treku |||

## Abestiaren sorrera "entsegu laborategian"

Taldekideen artean sortzen dituzte kantak Oskarbikoek. Behin hitzak eta oinarrizko doinu bat sortuta daudela, entseguetan denen artean esperimentatzen dute abestia guztiz sortu arte. Denen artean esperimentu kolektiboa egiten dute, entsegua laborategi bihurtzen dute.
Mendirako afizioak eraginda, Joseluix Trekuk udazkeneko goiz batean maldan gora zihoala egindako gogoeta batean oinarritutako hitzak dira. Iñaki Maritxalarri pasa zizkion hitzok geroago, kantu berri bat sortzeko bideak hasteko. Tarteka galdetzen zion Iñakiri ea doinurik bururatu zitzaion, eta baietz, ideia nagusia bazuela erantzuten zion, Behingoz kantu erregularra izango zela ere esan zion, hau da, kantuaren hitzen neurriak bideragarri egiten zuen bertso bakoitzak neurri berdina edukitzea. Doinu aldetik martxa edo ereserki baten antza izango zuen.
Lehena hitzak sortzea, gero doinua eta hirugarren parada entsegua izaten da gehienetan Oskarbiren sorkuntzako tailerrean. Entsegua "laborategi" bihurtzen da horrelakoetan. Entseguan melodia aurkezten da eta hitzen kokapena probatzen dute. Gero bakarka edo koralean, zenbat ahots eta nork abestu, baita ze instrumentu sartu eta non, hori izan zen "Mendira naiz" kantuaren bidea.
Musika arloan denek dute hitza baina entseguko maisua Iñaki da, berak zuzentzen du ahotsen sorkuntza. Oskarbiko musikariek badute nortasuna eta beraiek ere ematen dute iritzia entsegu-mahaiaren gainean edo alboan. Eztabaida epel batzuen ondoren kantu berria orekatu eta finkatzen da. Hilabete batzuk geroago aldaketa gehiago izan daitezke beti. Hona "Mendira naiz" abestiaren sekuentzia: gitarra eta akordeoia lasaitasunez hasten dira, pianoa piskanaka burua azaltzen. "Orbel hori gorrien gainean..." unisono taldeko sei ahotsak. "Mendira naiz aldapean" denok ahotsetan. "Hosto lehorren hotsen laguntzaz..." eta "Bidean naiz murgilduta. Laino artean goraka..." eta "Iritsi naiz helmugara".
Flauta, gitarra, pianoa, eta akordeoiaren saioak arnas ematen dio gailurreko handitasunari. "Tontor gainean arnaska..." eta "Ase naiz tontorrean. Barneko atseden bakez..." eta "Mendira naiz, Bidean naiz, Iritsi naiz, Ase naiz, Ase naiz".
Pianoa eta flautaren gidaritzapean instrumentuen azken erakustaldiarekin, "Trailarara" eta "Ase naiz" kontrakantoan errepikatuz bukatzen dute mendiko zeremonia.

## Erreferentziak

* ↑ Oskarbi. (2016). «Mendira naiz» www.badok.eus (Noiz kontsultatua: 2024-06-10).
* ↑ Oskarbi. (2021). «Kantua zuei» www.badok.eus (Noiz kontsultatua: 2024-06-10).
* ↑ Treku, Joxelu. (2017). Doinu zaharren haritik euskal kantu berriaren bidean : (Oskarbi taldea 1966-2017) /. Ba Dok Oskarbi Musika Elkartea, ISBN 978-84-697-3146-8. (Noiz kontsultatua: 2024-07-08).

## Ikus, gainera

* Oskarbi
* Ez Dok Amairu
* Androkanto
* Esperantzari leiho bat
* Mariñela
* Soin berriko koplak

## Kanpo estekak

* MENDIRA NAIZ - AURKEZPENA AHOTSENEAN. Elkar Musika - Youtube
* Mendira naiz abestia entzun. 12. kantua Kantua Zuei albumean (badok.eus)
* Mendira naiz abestia entzun. Oskarbi: gaia, Youtube
* Datuak: Q125915947